
Syö hyvin

Ihminen tarvitsee ruokaa säännöllisesti. 
Ruoasta saa energiaa, jonka avulla sydän, hengitys ja aivot toimivat. 
Nuoret tarvitsevat energiaa noin 2300–2700 kilokaloria päivässä.
Jos liikut paljon tai teet ruumiillista työtä, kulutat enemmän energiaa.

Nälkä kertoo, että elimistö tarvitsee ravintoa. 
Ihminen tarvitsee ravintoa noin 3–5 tunnin välein. 
Jos ruokailujen väli on liian pitkä, verensokeri laskee. 
Siitä tulee väsynyt ja ärtynyt olo. 
Säännöllinen ateriarytmi tukee terveyttä. 
Napostelu on huonoksi hampaille ja voi lihottaa.

Nälän lisäksi syömistä ohjaavat mielihalut. 
Jos syömistä ohjaa erilaiset tunnetilat, puhutaan tunnesyömisestä. 
Esimerkiksi jos harmittaa, sipsipussi tai suklaalevy voi lohduttaa. 
Stressaantuneena ei välttämättä aina tee mieli syödä. 
Harmeja ei kuitenkaan ole hyvä ratkoa ruoan avulla.

Yhteinen ateria on hyvä tapa viettää aikaa läheisten kanssa. 
Se vahvistaa ihmissuhteita.

Eri puolilla maailmaa on erilaisia ruokakulttuureita. 
Ruokakulttuuriin kuuluvat tyypilliset ruokalajit, juhlat ja perinteet.







Ravintoaineet haltuun

Ruoka sisältää tärkeitä ravintoaineita. 
Ihminen saa energiaravintoaineista energiaa elimistön käyttöön. 
Energiaravintoaineita ovat hiilihydraatit, rasvat ja proteiinit.

Hiilihydraatit ovat elimistön tärkein energianlähde. 
Terveydelle parhaita ovat hitaasti imeytyvät hiilihydraatit. 
Hitaat hiilihydraatit pitävät nälän poissa pitkään, 
auttavat jaksamaan ja tukevat painonhallintaa. 
Hitaita hiilihydraatteja saa täysjyväleivästä, marjoista ja pavuista. 
Sen sijaan nopeat hiilihydraatit pitävät nälän poissa vain vähän aikaa. 
Sen vuoksi nopeasti imeytyvät hiilihydraatit ovat epäterveellisiä. 
Nopeita hiilihydraatteja on sokerissa, karkeissa ja valkoisessa leivässä.

Rasvoissa on paljon enemmän energiaa kuin muissa ravintoaineissa. 
Sen vuoksi rasvainen ruoka lihottaa helposti. 
Terveydelle haitallisia ovat kovat rasvat, 
joita on esimerkiksi lihassa, juustossa ja voissa. 
Kovat rasvat lisäävät kolesterolia veressä. 
Korkea kolesteroli lisää riskiä sydän- ja verisuonitauteihin. 
Pehmeät rasvat kuuluvat terveellisen ruokavalioon. 
Pehmeitä rasvoja saa kasviöljystä ja kalasta. 
Pehmeä rasva laskee kolesterolin määrää veressä, 
mikä parantaa verisuonten terveyttä. 
Pehmeistä rasvoista saa myös välttämättömiä rasvahappoja 
ja rasvaliukoisia vitamiineja.

Proteiineja saa maidosta, kalasta, lihasta, pavuista ja pähkinöistä. 
Proteiineista saa energiaa ja ne auttavat elimistöä uudistumaan.  
Proteiinit ovat sen vuoksi energiaravintoaine ja suojaravintoaine. 

Suojaravintoaineet auttavat elimistön soluja uusiutumaan 
ja suojaavat puutostaudeilta. 
Proteiinin lisäksi suojaravintoaineita ovat vitamiinit, 
kivennäisaineet ja välttämättömät rasvahapot.


Vitamiinit edistävät ja suojaavat elimistön eri osien toimintaa. 
Esimerkiksi C-vitamiini parantaa vireyttä ja D-vitamiini vahvistaa luustoa. 

Kivennäisaineet ovat alkuaineita, joita tarvitaan 
elimistön toimintaan ja rakennusaineiksi. 
Esimerkiksi kalsium toimii luuston rakennusaineena 
ja rautaa tarvitaan veren punasolujen rakennusaineeksi.

Ruoan ravintoaineiden lisäksi ihminen tarvitsee vettä. 
Vesi on ihmiselle jopa tärkeämpää kuin ruoka. 
Joka päivä olisi hyvä juoda noin 1–1,5 litraa vettä. 






















Terveellisiä ruokavalintoja

Terveellinen syöminen tukee ihmisen terveyttä ja jaksamista. 
Terveellisen ruokavalion ohjeita ovat ruokakolmio ja lautasmalli.

Ruokakolmio kertoo, mitä ruokia tulisi syödä eniten ja mitä vähiten. 
Eniten tulisi syödä ruokakolmion pohjalta kasviksia, hedelmiä ja marjoja. 
Joka päivä olisi hyvä syödä myös kolmion keskiosan ruokia, 
kuten perunaa, täysjyväleipää, maitoa ja kalaa. 
Punaista lihaa eli naudanlihaa tai sianlihaa tulisi syödä vain harvoin. 
Kolmion huipulla on sipsejä, karkkia, rasvaisia ruokia ja virvoitusjuomia. 
Näitä ruokia ihmisen elimistö ei tarvitse ollenkaan. 

Lautasmalli auttaa kokoamaan terveellisen aterian. 
Puolet lautasesta täytetään kasviksilla. 
Neljäsosa lautasesta täytetään perunalla, riisillä tai pastalla. 
Viimeinen neljäsosa täytetään kalalla, lihalla tai pavuilla. 
Hyvä ruokajuomana on vesi tai rasvaton maito. 
Mehuissa ja limuissa on paljon sokeria. 
Ne ovat haitaksi hampaille ja lihottavat.

Terveellisen syömisen perusta on säännöllinen ateriarytmi. 
Säännölliseen ateriarytmiin kuuluu aamiainen, lounas, 
mahdollisesti välipala, päivällinen ja iltapala. 
Kun syö tasaisesti pitkin päivää terveellisiä aterioita, 
ei tarvitse napostella pitkin päivää.

Ruokaa on tärkeä syödä sopiva määrä. 
Jos ihminen syö liian paljon, hän lihoo. 
Jos ihminen syö liian vähän, hän laihtuu. 
Jos syö liian vähän, nuoren kasvu, kehitys 
ja elimistön toiminta voivat vaarantua. 





Liikunta edistää terveyttä

Säännöllinen liikunta tukee terveyttä. 
Liikunta ehkäisee monia terveysongelmia ennakkoon. 
Liikunnan terveyshyödyt eivät varastoidu. 
Sen vuoksi on tärkeää liikkua säännöllisesti.

Liikunta parantaa fyysistä terveyttä. 
Liikkuminen vahvistaa keuhkoja, sydäntä ja verenkiertoa. 
Voima ja kestävyys paranevat, kun harrastaa liikuntaa. 
Liikunta vahvistaa myös luustoa. 
Liikunta lisää energiankulutusta. 
Sen vuoksi säännöllinen liikunta pitää painon normaalina.

Liikunta parantaa myös psyykkistä terveyttä eli mielenterveyttä. 
Liikunta tuo hyvän olon. Liikunta voi vähentää stressiä ja ahdistusta. 
Liikunnasta voi saada onnistumisen kokemuksia, 
jotka parantavat itseluottamusta.

Liikunta tukee myös sosiaalista terveyttä. 
Liikuntaharrastuksissa voi saada uusia ystäviä. 
Kavereiden kanssa on mukava liikkua yhdessä. 
Liikuntaharrastus voi opettaa yhteistyötaitoja ja vastuuntuntoa.














Kuntoa kannattaa kehittää

Erilaiset liikuntamuodot vaikuttavat kehon eri osiin. 
Sen vuoksi liikuntaa kannattaa harrastaa monipuolisesti. 
Kuntoon kuuluu viisi osaa: kestävyys, voima, nopeus, liikkuvuus ja taito.

Hyvä kestävyyskunto auttaa ihmistä jaksamaan. 
Kestävyyskunto parantaa myös sydämen ja verisuonten terveyttä. 
Kestävyyttä tukee liikunta, joka kestää pitkään ja joka ei ole kovin rasittavaa. 
Kestävyyttä kehittävät esimerkiksi uinti, pyöräily ja hiihto.

Voimaharjoittelu parantaa lihasten voimaa eli lihaskuntoa. 
Lihakset ylläpitävät kehon asentoa. 
Sen vuoksi hyvä lihaskunto tukee myös ryhtiä. 
Voimaharjoittelua ovat esimerkiksi vatsalihasliikkeet ja punnerrukset.

Nopeutta eli reaktiokykyä voi parantaa nopeusharjoittelulla. 
Nopeus vaatii lihasvoimaa, hyvää suoritustekniikkaa ja liikkuvuutta. 
Nopeus on tärkeää esimerkiksi monissa pallopeleissä.

Liikkuvuus tarkoittaa joustavuutta ja notkeutta. 
Liikkuvuutta harjoitellaan venyttelemällä lihaksia ja niveliä. 
Tee ennen liikuntaa alkuverryttely ja sen jälkeen loppuverryttely. 
Alkuverryttely lämmittää lihaksia ja loppuverryttely auttaa palautumisessa.

Liikunnassa taito on esimerkiksi kehonhallintaa, tasapainoa ja reaktiokykyä. 
Eri liikuntalajeissa tarvitaan erilaisia taitoja. 
Kehonhallinta auttaa käyttämään kehoa sujuvammin arjessa. 








Liikunta arjessa

Liikkumattomuus lisää riskiä sairauksille ja vaivoille. 
Liikkumattomuus esimerkiksi lisää ylipainoa ja heikentää lihaskuntoa. 
Liika istuminen voi aiheuttaa myös päänsärkyä ja selkävaivoja.

Liikuntasuositukset kertovat, kuinka paljon ihmisten pitäisi liikkua viikossa.
Nuorten olisi hyvä harrastaa kestävyyttä parantavaa liikuntaa joka päivä 
ja kuormittavaa liikuntaa vähintään kolme kertaa viikossa.

Arkiliikunta ja hyötyliikunta ovat arjessa tapahtuvaa liikuntaa, 
esimerkiksi pyöräilyä kouluun tai kävelyä koiran kanssa. 
Arki- ja hyötyliikunta on tärkeää terveydelle.

Liikunnassa voi tapahtua liikuntavammoja. 
Äkillisiä liikuntavammoja ovat esimerkiksi venähdykset ja murtumat. 
Rasitusvammat kehittyvät hitaasti. 
Rasitusvamma voi syntyä, jos harjoittelee liikaa tai yksipuolisesti.

Liikuntavammojen ensiavun muistisääntö on KKK: 
kompressio (puristus), koho ja kylmä.
Vammakohtaa täytyy ensin puristaa kädellä ja sitoa siteellä. 
Sen jälkeen vammakohta nostetaan koholle. 
Lopuksi vammaa painetaan kylmäpussilla. 
Ensiapu vähentää kipua ja turvotusta sekä nopeuttaa parantumista.













Uni ja lepo

Riittävä ja säännöllinen uni tukee terveyttä. 
Unen aikana elimistö lepää ja kerää voimia. 
Uni edistää nuorten kasvua ja kehitystä. 
Väsymys heikentää puolustuskykyä, 
minkä takia väsynyt sairastuu helpommin. 
Väsymys lisää myös riskiä tapaturmille.

Uni on tärkeää myös mielen hyvinvoinnille. 
Uni parantaa oppimista ja muistia. 
Väsyneenä mieliala laskee ja olo on ärtyisä. 
Keskittyminen on väsyneenä vaikeaa.

Uni vaikuttaa myös ihmissuhteisiin. 
Väsynyt usein hermostuu nopeasti. 
Väsyneenä voi siksi syntyä riitoja. 
Väsymys voi lisätä myös yksinäisyyttä, 
jos ei jaksa pitää huolta ihmissuhteista.

Ihminen tarvitsee unta noin 8–10 tuntia yössä. 
Monet nuoret nukkuvat liian vähän. 
Unettomuus voi johtua vaikeudesta nukahtaa illalla. 
Joskus unta häiritsee heräily keskellä yötä.

Kännyköiden ja tietokoneiden kirkas sininen valo vaikeuttaa nukahtamista. 
Unettomuutta voi aiheuttaa myös kahvi tai energiajuomat. 
Myös stressi ja ahdistus voivat heikentää unta. 

